ରାସ୍ତାରେ ପିଲେଟ୍, ଲୋକେ ହଇରାଣ\nଯୋଡ଼ା, ୧୫।୪(ଡି.ଏନ.ଏ.): କେନ୍ଦୁଝର ଜିଲା ଯୋଡ଼ା ସହର ଦେଇ ଯାଇଥିବା ରାଜ୍ୟ ରାଜପଥରେ ଲୁହା ପଥର ଗୋଲି (ପିଲେଟ୍) ପଡ଼ିଥିବାରୁ ଲୋକଙ୍କ ଯାତାୟାତରେ ଅସୁବିଧା ହେଉଛି।\nରାସ୍ତାରେ ପିଲେଟ୍, ଲୋକେ ହଇରାଣ\t April 15th, 19:42 PM April 15th, 19:42 PM\nଯୋଡ଼ା, ୧୫।୪(ଡି.ଏନ.ଏ.): କେନ୍ଦୁଝର ଜିଲା ଯୋଡ଼ା ସହର ଦେଇ ଯାଇଥିବା ରାଜ୍ୟ ରାଜପଥରେ ଲୁହା ପଥର ଗୋଲି (ପିଲେଟ୍) ପଡ଼ିଥିବାରୁ ଲୋକଙ୍କ ଯାତାୟାତରେ ଅସୁବିଧା ହେଉଛି। ପରିବହନ ବେଳେ ଟ୍ରକ୍ରୁ ଖସି ରାସ୍ତାରେ ପିଲେଟ ପଡୁଥିବାରୁ ଜନସାଧାରଣ ନାହିଁ ନ ଥିବା ଅସୁବିଧାର ସମ୍ମୁଖୀନ ହେଉଛନ୍ତି। ରବିବାର ରାତିରେ ଯୋଡା ସହର ମଧ୍ୟ ଦେଇ ଯାଇଥିବା ରାଜପଥର ଧରଣୀଧର ଛକ, ଷ୍ଟେଟ୍ ବ୍ୟାଙ୍କ ଛକ, ମଙ୍ଗଳାମନ୍ଦିର ଛକ ଓ ମହାବୀର ଛକଠାରେ ଲୁହା ପଥର ଗୋଲି (ପିଲେଟ୍) ଟ୍ରକରୁ ଖସି ପଡିଥିଲା। ଦୁଇ ଚକିଆ ଯାନ, ସାଇକେଲ୍ ଯାତାୟାତରେ ଅସୁବିଧା ହୋଇଥିଲା। ଦୁଇ ଚକିଆ ଗାଡି ଉକ୍ତ ପିଲେଟ୍ରେ ଖସଡା ଖାଇ ଦୁର୍ଘଟଣାଗ୍ରସ୍ତ ହୋଇଥିଲେ। ଏ ନେଇ ଯୋଡାବାସୀ ସୁମିତ କୁମାର ଦାସ, ଏମ.ଡି ବବଲୁ, ଦୀପୁ ପାତ୍ର, ସନ୍ଦୀପ ଜେନା, ସୁଶାନ୍ତ ନାଏକ ପ୍ରମୁଖ ଲୁହା ପଥର ପରିବହନ କରୁଥିବା ଠିକା ସଂସ୍ଥା ବିରୋଧରେ ପ୍ରତିବାଦ କରିଥିଲେ। ସମ୍ପୃକ୍ତ ପରିବହନ ଠିକା ସଂସ୍ଥା ପକ୍ଷରୁ ଶ୍ରମିକ ନିୟୋଜିତ କରାଇ ରାସ୍ତାରୁ ପିଲେଟ୍ ହଟା ଯାଇଥିଲେ ହେଁ ଉକ୍ତ ପିଲେଟ୍ଗୁଡିକୁ ରାସ୍ତା କଡରେ ଜମା କରି ରଖାଯାଇଛି। ପଥଚାରୀ ନାନା ଅସୁବିଧାର ସମ୍ମୁଖୀନ ହେଉଛନ୍ତି। ପିଲେଟ୍ ଗୁଡିକ ବୃତ୍ତାକାର ଓ ଅତି ପିଛିଳ ହୋଇଥିବାରୁ ଗୋଡ ଖସିଯାଉଛି। ସେଠାରେ ପଡି ଲୋକେ ଆହତ ହେଉଛନ୍ତି।\nଅତୀତରେ ସହରରେ ଏହି ପିଲେଟ୍ ପଡିବା ଘଟଣାକୁ କେନ୍ଦ୍ରକରି ବିଭିନ୍ନ ସମୟରେ ରାସ୍ତାରୋକୋ, ଜନ ଆନ୍ଦୋଳନ ହୋଇଥିଲା। ପ୍ରଶାସନ ପକ୍ଷରୁ ଏ ନେଇ କଡା ନିୟମ ଜାରି କରାଯାଇଥିଲା। ଚମ୍ପୁଆ ଉପଜିଲାପାଳ ପାରୁଲ୍ ପଟାଓ୍ବରୀ ସମ୍ପୃକ୍ତ ପରିବହନ ଠିକା ସଂସ୍ଥାଙ୍କ ଉପରେ କଟକଣା ଜାରି କରିଥିଲେ। ପରିବହନ ବେଳେ ଘୋଡଣି ଲଗାଇବା ଏବଂ ଟ୍ରକ୍ରୁ ଯେପରି ପିଲେଟ୍ ଗୋଲି ନ ଖସିବ ସେଥିପାଇଁ ଆବଶ୍ୟକ ବ୍ୟବସ୍ଥା ଗ୍ରହଣ କରି ପରିବହନ କରିବା ପାଇଁ ନିର୍ଦ୍ଦେଶ ଜାରି କରାଯାଇଥିଲା। ବର୍ତ୍ତମାନ ପ୍ରଶାସନର ନଜର ଆଢୁଆଳରେ ରହୁଥିବାରୁ ପରିବହନ ଠିକା ସଂସ୍ଥା ବେପରୁଆ ଭାବେ ପିଲେଟ୍ ପରିବହନ କରୁଛି। ସାଧାରଣ ଲୋକେ ହନ୍ତସନ୍ତ ହେଉଛନ୍ତି। କେତେକ ପିଲେଟ ପରିବହନକାରୀ ସଂସ୍ଥା ଅଞ୍ଚଳର କିଛି ଗୁଣ୍ଡା ଶ୍ରେଣୀୟ ଲୋକଙ୍କୁ ନିଯୁକ୍ତି ଦେଇ ସାଧାରଣ ଲୋକଙ୍କର ପ୍ରତିବାଦର ସ୍ବରକୁ ଧମକ ଦେଇ ଦମନ କରୁଥିବା ଅଭିଯୋଗ ହୋଇଛି। ପୁଣି ଜନଆନ୍ଦୋଳନ ଦେଖା ଦେବ ବୋଲି ଯୋଡା ବିକାଶ ପରିଷଦ ସଭାପତି ନିରଞ୍ଜନ ବହିଦାର କହିଛନ୍ତି।
